कोशीको भेट एपीएफसँगै
कोशी प्रदेशले प्रधानमन्त्री कप महिला राष्ट्रिय क्रिकेट प्रतियोगिताको उपाधिका लागि नेपाल एपीएफ क्लबसँग प्रतिस्पर्धा गर्ने भएको छ । कोशीले सोमबार भएको क्वालिफायर २ मा सुदूरपश्चिमलाई ९ विकेटले पराजित गरेको थियो ।
काठमाडौँ — कोशी प्रदेशले प्रधानमन्त्री कप महिला राष्ट्रिय क्रिकेट प्रतियोगिताको उपाधिका लागि नेपाल एपीएफ क्लबसँग प्रतिस्पर्धा गर्ने भएको छ । कोशीले सोमबार भएको क्वालिफायर २ मा सुदूरपश्चिमलाई ९ विकेटले पराजित गरेको थियो ।सुदूरपश्चिमले दिएको ८९ रनको लक्ष्य कोशीले १३ ओभरमै पूरा गरेको थियो । एपीएफले शनिबार क्वालिफायर १ मा कोशीविरुद्ध ५२ रनले जित पाएको थियो । फाइनल बुधबार हुनेछ । यससँगै कोशीले गत वर्ष इटहरीमा सम्पन्न प्रतियोगिताको पछिल्लो संस्करण फाइनलमा पाएको हारको बदला लिएको छ । कोशीलाई ६ विकेटले पराजित गरी सुदूरपश्चिमले उपाधि जितेको थियो । तर, प्रमुख खेलाडी कविता कुँवर चोटका कारण यस प्रतियोगिता नखेल्दा सुदूरपश्चिम फिक्का साबित देखियो । कप्तान रुबिना क्षेत्रीकै भाषामा कोशीले सजिलै खेल जितेको थियो । विजय लक्ष्य पछ्याउनेक्रममा रुबिना र काजल श्रेष्ठले ७ ओभरभित्र पहिलो विकेटमा ५९ रन जोडेर कोशीलाई उत्कृष्ट सुरुआत दिलाएका थिए । रुबिनाले २३ बलमा ३७ रन बनाइन् । लक्ष्मी साउदको बललाई लेग साइडमा प्रहार गर्नेक्रममा टप एज लागेर क्याच भएकी रुबिनाले ७ चौका र १ छक्का प्रहार गरिन् । काजलले ३८ र अप्सरी बेगमले १२ रनको अविजित इनिङ्स खेल्दै एपीएफलाई विजयी बनाए । काजलले ३५ बल खेल्दा ७ चौका र अप्सरीले २१ बल खेल्दा २ चौका प्रहार गरेका थिए ।‘आजको खेल हामीले सजिलै जित्यौं, तर एपीएफसँग हामीले दुई खेल खेल्दा आफ्नो खेल देखाउन सकेनौं, एपीएफ ठूलो टोली भनेर सायद हाम्रा खेलाडीमा डर देखिएको थियो । एपीएफसँग हामी एकतर्फी जस्तो खेलमा हारेका छौं भने अन्य खेलमा हामी अरू टोलीमाथि हाबी भएका छौं,’ रुबिनाले भनिन्, ‘फाइनलसम्मको यात्रा हाम्रो राम्रो रह्यो, सबैले राम्रो खेल्ने प्रयास गरिरहेका छन् ।’कीर्तिपुरस्थित त्रिवि क्रिकेट मैदानमा कोशीले टस जितेपछि ब्याटिङ निम्तो पाएको सुदूरपश्चिमले निर्धारित २० ओभरमा ७ विकेट गुमाई ८८ रनमात्र बनाउन सक्यो । पहिलो १२ ओभरमा ६०–२ को स्थितिमा रहेको सुदूरपश्चिमले अन्तिम ८ ओभरमा २८ रनमात्र जोड्न सकेको थियो । सम्झना खड्का र कविता जोशी क्रिजमा हुँदा सुदूरपश्चिम राम्रो अवस्थामा देखिएको थियो । १४ औं ओभरमा सवनम राईले सम्झनालाई आउट गरेर उक्त साझेदारी तोडेपछि कोशीले खेलमा पकड जमाएको हो ।सम्झनाले २४ बलमा २५ रन बनाइन् । उनले अप्सरीको एकै ओभरमा लगातार ३ चौका प्रहार गरेकी थिइन् । सम्झनाले कुल ४ चौका प्रहार गरिन् । ओपनर विन्दु रावलले १८ बलमा ३ चौका प्रहार गरी १७ र कविता जोशीले २९ बलमा १ चौका प्रहारसहित १५ रन बनाए । रुबि पोदार, अनु कडायत र लक्ष्मी साउदले समान ७ रन जोडे । संगीता राई प्लेयर अफ द म्याच बनिन् । उनले ४ ओभरमा १३ रनमात्र खर्चेकी थिइन् । सवनम, निशा शाह र एलिशा खडियाले १–१ विकेट लिएका थिए ।